KIRJALLINEN KYSYMYS E-0612/02 esittäjä(t): Chris Davies (ELDR) komissiolle. Kestävä kalastuspolitiikka ja Atlantic Dawn -alus.



Virallinen lehti nro 205 E , 29/08/2002 s. 0171 - 0172



KIRJALLINEN KYSYMYS E-0612/02 esittäjä(t): Chris Davies (ELDR) komissiolle (6. maaliskuuta 2002) Aihe: Kestävä kalastuspolitiikka ja Atlantic Dawn -alus Komissio tekee vihreässä kirjassaan yhteisen kalastuspolitiikan tulevaisuudesta(1) selväksi tahtonsa saada EU:n kalastuslaivaston ylikapasiteettia pienennettyä, ja vaatii tämän tapahtuvan kestävän ja vastuullisen politiikan mukaisesti, jossa sidosryhmät ovat sopivasti edustettuina. Noudattaako se, että komissio uudelleenrekisteröi 144-metrisen Atlantic Dawnin kalastusalukseksi, tätä sitoumusta, kun otetaan huomioon, että Irlannin avomerikapasiteettia on pienennettävä huomattavasti yhden aluksen vuoksi, mikä väistämättä riistää monilta muilta kalastajilta heidän toimeentulonsa? Eikö tämä ole ristiriidassa sen kanssa, että EU on sitoutunut Yhdistyneiden kansakuntien elintarvike- ja maatalousjärjestön kalastuskapasiteetin hallintoa koskevaan kansainväliseen toimintasuunnitelmaan? Kun otetaan huomioon EU:n ja Mauritanian välinen sopimus, suuri osa Atlantic Dawnin pyytämistä kaloista kuljetetaan Kanariansaarille ja viedään takaisin Länsi-Afrikkaan. Voiko komissio ilmoittaa, millaisen vaikutuksen se odottaa sopimuksella olevan paikallisiin kalastajiin ja markkinointiverkostoihin Länsi-Afrikassa? (1) KOM(2001) 135. Franz Fischlerin komission puolesta antama vastaus (24. huhtikuuta 2002) Komission 31. tammikuuta 2002 tekemä päätös 2002/104/EY Irlannin kalastuslaivaston monivuotisen ohjausohjelman hyväksymisestä 1 päivän tammikuuta 1997 ja 31 päivän joulukuuta 2001 väliseksi ajaksi tehdyn päätöksen 98/125/EY muuttamisesta(1) perustui Irlannin pyyntöön ottaa huomioon Mauritanian ja sen viereisten vesien lisäkalastusmahdollisuudet. Päätöksessä hyväksyttiin Irlannin pelagista aluetta koskevan monivuotisen ohjausohjelman tavoitetta koskeva muutos. Komission on otettava huomioon tieteellisten asiantuntijoiden lausunnot tällaisia pyyntöjä käsitellessään. Tässä tapauksessa lausunto pyydettiin tieteellis-teknis-taloudelliselta kalastuskomitealta. Komissio saattoi siten hyväksyä Irlannin pyytämän kiintiön, joka oli itse asiassa pienempi kuin arvioidut kalastusmahdollisuudet, koska pyyntiponnistukset ovat vähentyneet alueella Tyynenmeren itäosissa sijaitsevien maiden vähennettyä kalastustaan viime vuosikymmeninä. Jäsenvaltion monivuotisen ohjausohjelman tavoitteiden savuttaminen on erillinen kysymys. Irlanti on tällä hetkellä ylittänyt pelagiselle alueelleen määritetyt monivuotisen ohjausohjelman kapasiteettitavoitteet, mikä on säännösten vastaista, ja Irlannin osalta onkin aloitettu rikkomusmenettely. Irlannin viranomaisten on korjattava tilanne mahdollisimman pikaisesti. Myös Atlantic Dawn -aluksen rekisteröinti on erillinen kysymys. Komissio ei rekisteröi aluksia, vaan se kuuluu jäsenvaltioiden velvollisuuksiin. Atlantic Dawn -alus ei ole koskaan ollut rekisteröitynä Irlannin kalastusalusrekisteriin eikä siten myöskään yhteisön kalastusalusrekisteriin, vaikka se purjehtiikin Irlannin lipun alla. Tämä on laitonta, ja Irlannin osalta onkin käynnistetty rikkomusmenettely. Yhdistyneiden Kansakuntien elintarvike- ja maatalousjärjestön (FAO) hyväksymän kalastuskapasiteetin hallinnon kansainvälisen toimintaohjelman mukaan valtioiden on toteutettava tarvittavat toimenpiteet liiallisen kalastuskapasiteetin ehkäisemiseksi ja sen varmistamiseksi, että pyyntiponnistukset ovat sopusoinnussa kalakantojen kestävän hyödyntämisen kanssa. Yhteisön aluevesien ulkopuolisten kalavarojen hyödyntämiseen ei vaikuta ainoastaan kantojen biologinen tila vaan myös kalastusoikeudet, joita yhteisö voi hankkia neuvottelemalla asianomaisten rannikkovaltioiden kanssa. On siis luontevaa mukauttaa yhteisön kalastuskapasiteetti yhteisölle kolmansien maiden vesille mahdollisesti myönnettäviin kalastusoikeuksiin. On korostettava, että Atlantic Dawn -aluksen toiminta ei ole koskaan kuulunut yhteisön ja Mauritanian välisen kalastussopimuksen piiriin, koska sopimus rajoittaa Mauritanian vesillä toimivien yhteisön alusten koon 9 500 bruttorekisteritonniin. Sopimus sisältää muun muassa kalastusalueita ja teknisiä järjestelyjä koskevia määräyksiä, joiden tarkoitus on suojella paikallista pienimuotoista kalastusta. Sopimuksessa on sovittu myös joistakin yhteisön rahoittamista erityistoimista pienimuotoisen kalastuksen ja paikallisten markkinointiverkostojen tukemiseksi ja kehittämiseksi. Kyseisille verkostoille on todennäköisesti hyötyä nimenomaan siitä sopimuksen määräyksestä, jonka mukaan yhteisön alusten on purettava tietty määrä saaliita Mauritanian satamissa. (1) EYVL L 38, 8.2.2002.